KIRJALLINEN KYSYMYS E-0951/02 esittäjä(t): Konstantinos Hatzidakis (PPE-DE) komissiolle. EU:n kansanterveyttä ja kuluttajan suojelua koskevan säännöstön noudattamatta jättäminen Kreikassa.



Virallinen lehti nro 229 E , 26/09/2002 s. 0162 - 0163



KIRJALLINEN KYSYMYS E-0951/02 esittäjä(t): Konstantinos Hatzidakis (PPE-DE) komissiolle (10. huhtikuuta 2002) Aihe: EU:n kansanterveyttä ja kuluttajan suojelua koskevan säännöstön noudattamatta jättäminen Kreikassa Voiko komissio kertoa, montako mahdollista yhteisön säännöstön rikkomistapausta Kreikassa on esiintynyt kansanterveyden ja kuluttajan suojelun aloilla, ja mihin kysymyksiin nämä rikkomukset liittyvät? Monessako tapauksessa (jos sellaisia on esiintynyt) ja missä tapauksissa komissio valmistautuu viemään Kreikan Euroopan yhteisöjen tuomioistuimeen? David Byrnen komission puolesta antama vastaus (29. toukokuuta 2002) Tällä hetkellä on käynnissä 21 komission rikkomusmenettelyä Kreikkaa vastaan terveyden ja kuluttajansuojan alalla. Tapauksista 20 liittyy siihen, että Kreikan valtio ei ole toteuttanut 17 direktiivin edellyttämiä täytäntöönpanotoimenpiteitä tai ilmoittanut niistä. Yhteisöjen tuomioistuin on jo todennut Kreikan laiminlyöneen velvoitteitaan seuraavien direktiivien täytäntöönpanossa: direktiivit 93/118/EY ja 96/43/EY (terveystarkastusten ja -valvonnan rahoittaminen) ja direktiivit 95/69/EY ja 98/51/EY (rehualan tuotantolaitosten hyväksymismenettelyt). Tuomioistuimen käsiteltävänä on parhaillaan kaksi kannetta, jotka koskevat direktiiviä 1999/20/EY (rehujen lisäaineet) ja 1999/89/EY (eläinten terveyttä koskevat vaatimukset siipikarjanlihan kaupassa). Seuraavien direktiivien täytäntöönpanosta on käynnistetty rikkomusmenettely, mutta asia ei ole vielä tuomioistuimen käsiteltävänä: 98/27/EY (kuluttajien etujen suojaaminen: kieltokanteet), 1999/44/EY (kulutustavaroiden kauppa ja niihin liittyvät takuut), 1999/74/EY (munivien kanojen suojelu), 2000/75/EY (bluetongue-tauti), 2000/77/EY (rehuvalvonta), 2001/10/EY (scrapie), 2000/15/EY (eläinten terveyttä koskevat vaatimukset nauta- ja sikaeläinten kaupassa), 2001/32/EY (kasvien terveyteen liittyvät vaarat), 2001/33/EY (kasvien terveyteen liittyvät vaarat), 2001/64/EY (rehukasvien ja viljakasvien siemenet) ja 2001/79/EY (eläinten rehuissa käytettävien lisäaineiden arviointi). Tuomioistuin on todennut kahdessa tuomiossaan, että Kreikka on saattanut puutteellisesti osaksi lainsäädäntöään direktiivin 85/73/ETY (lihan terveystarkastusten ja -valvonnan rahoittaminen). Lisäksi komissio on käynnistänyt rikkomusmenettelyn direktiivin 91/628/ETY (eläinten kuljetukset) ja direktiivin 93/119/EY (eläinten suojelu teurastushetkellä) puutteellisesta täytäntöönpanosta. Yhteisön lainsäädännön noudattamisen tehostamiseksi komissio seuraa tiiviisti, miten Kreikka noudattaa elintarvike- ja eläinlääkintätoimiston laatimissa tarkastusraporteissa annettuja suosituksia. Terveys- ja kuluttaja-asioista vastaava komission jäsen on tavannut Kreikan maatalousministerin kaksi kertaa kuluneen vuoden aikana tarkastellakseen tilannetta ja kehottaakseen Kreikan viranomaisia korjaamaan viipymättä elintarvike- ja eläinlääkintätoimiston laatimissa tarkastusraporteissa todetut valvontajärjestelmän puutteet. Lisäksi terveys- ja kuluttaja-asioiden pääosaston pääjohtaja tapasi hiljattain Ateenassa Kreikan maatalousministeriön pääjohtajan ja kehitysyhteistyöministeriön valtiosihteerin tarkastellakseen, miten elintarviketurvallisuuden ja eläinten terveyden valvontajärjestelmiä olisi parannettava Kreikassa. Kreikan viranomaiset ovat sitoutuneet käsittelemään ratkaisematta olevat kysymykset ensisijassa sekä toimittamaan komissiolle tietoja ja päivittämään tiedot säännöllisesti.